Sprotafyrirtækið Risk Medical Solutions sem Arna Guðmundsdóttir sérfræðilæknir stofnaði ásamt Einari Stefánssyni augnlækni og fleirum árið 2009 hefur þróað app sem ætlað er að auðvelda fólki með sykursýki að fylgjast með augnheilsu sinni.
Thor Aspelund, prófessor við Miðstöð í lýðheilsuvísindum, og Jóhann Pétur Malmquist, prófessor við Iðnaðarverkfræði-, vélaverkfræði- og tölvunarfræðideild Háskóla Íslands komu ásamt þeim að þróun appsins auk fleiri vísindamanna.
Talið er að sykursýki hafi valdið því að yfir 120 milljónir um heim allan hafi misst sjónina en appið fylgist með og greinir þá þætti sem geta valdið sjónskerðingu á borð við blóðþrýsting og blóðsykursmagn í blóði.
Appið byggir á reiknilíkani sem dregur saman margvíslegar heilsuuppslýsingar tengdar blóðsykri, blóðþrýstingi, aldri, hversu lengi sjúkdómurinn hefur varað og gefur þannig mjög nákvæma mynd af stöðu mála hjá hverjum og einum sjúklingi er haft eftir Einari Stefánssyni á fréttavef Háskóla Íslands.
Með því að hægt sé að bregðast skjótt við breytingum megi koma í veg fyrir að fólk tapi sjón í 95% tilfella. Forbes hefur eftir Örnu Guðmundsdóttur að mikilvægt sé að fólk taki ábyrgð á eigin heilsu og með því að færa því verkfæri í hendur geti það ráðið eigin örlögum.
Þegar hafa um 800 þúsund um víða veröld sótt sér appið og þegar má greina framfarir hjá því fólki að sögn Örnu.